**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.11.2019, ora 08.00 – 25.11.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.11.2019, ora 07.00**

**RÂURI**

**Debitele au fost relativ staționare**, exceptând râurile din bazinele hidrografice: Jiu, Argeş, Ialomiţa şi bazinul mijlociu şi inferior al Oltului, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) în bazinele hidrografice: Cerna, Jiu, Olt, Vedea, Argeş, bazinul superior şi mijlociu al Ialomiței, bazinul superior al Timișului și pe cursul mijlociu și inferior al Siretului şi mai mici (sub 30% din normalele lunare) pe: Tur, Lăpuș, Bega Veche, Moraviţa, Jijia, Bârlad, unii afluenţi ai Someșului (Sălăuţa, Şieu, Ilișua, Fizeș, Lăpuş, Cavnic), ai Mureșului (Luţ, Comlod, Feernic, Vișa, Domald, Secaș, Strei) şi pe cursul inferior al Bistriţei.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare.**

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 24.11.2019 – 25.11.2019 a fost staţionar, având valoarea de 5800 m3/s**, peste media multianuală a lunii noiembrie (4650 m3/s).

În aval de Porţile de Fier, debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară (secţiunea Baziaş) va fi staţionar (5800 m3/s).**

În aval de Porţile de Fier, debitele vor fi în scădere la Gruia şi în creştere pe sectorul Calafat – Tulcea.

**2.** **Situaţia meteorologică în intervalul 24.11.2019, ora 09.00 –25.11.2019, ora 06.00**

**ÎN ŢARĂ**

În regiunile extracarpatice, vremea a fost predominant închisă și în cea mai mare parte a Olteniei și Munteniei și pe arii restrânse în Moldova au căzut precipitații slabe sub formă de ploaie sau burniță. La începutul intervalului s-au semnalat depuneri de polei izolat în nordul Moldovei și al Munteniei. În regiunile intracarpatice, vremea a fost ușor mai caldă decât în mod normal la această dată, iar cerul variabil spre mai mult senin. Vântul a suflat slab și moderat, cu intensificări temporare pe crestele Carpaților Meridionali și de Curbură, dar și în Banat (viteze la rafală de 70...75 km/h). Stratul de zăpadă măsurat la ora 20 în zona de munte era de până la 25 cm (Bâlea Lac). Temperaturile maxime s-au încadrat între -1 grad la Darabani și 17 grade la Gurahonț și Chișineu-Criș, iar la ora 06 se înregistrau valori cuprinse între -4 grade la Făgăraș și 13 grade la Constanța, Constanța-dig și Mangalia. Îndeosebi ieri dimineață, pe arii restrânse în Moldova, Muntenia și izolat în Transilvania s-a semnalat ceață.

***Observaţie:*** *de ieri dimineață de la ora 06.00 au fost în vigoare 10 atenționări cod galben pentru fenomene meteorologice periculoase imediate, emise precum urmează: 4 de SRPV Bacău, 3 de SRPV Timișoara și 3 de SRPV Sibiu.*

**LA BUCUREŞTI**

Vremea a fost predominant închisă. Temporar au fost precipitații slabe, sub formă de ploaie și burniță, iar vântul a suflat în general slab. Temperatura maximă a fost de 5 grade la toate stațiile meteorologice, iar la ora 06 se înregistrau 6 grade. Ieri dimineața, în zona preorășenească, s-a semnalat ceață.

**3. Prognoza meteorologică în intervalul 25.11.2019, ora 09.00 –26.11.2019, ora 09.00**

**ÎN ŢARĂ**

Valorile de temperatură vor continua să crească în sud, sud-est și centru, astfel că, în cea mai mare parte a țării se vor situa peste cele climatologic specifice perioadei. Astfel, maximele se vor încadra între 2 grade în nordul Moldovei și 16 grade în Dealurile de Vest. În sudul și în estul teritoriului, înnorările vor fi persistente și local va ploua în general slab, cu precădere în regiunile sudice. În celelalte zone, cerul va fi variabil, cu înnorări și ploi pe spații mici în a doua parte a intervalului. În Carpații Meridionali, la altitudini mari, precipitațiile vor fi și sub formă de lapoviță și ninsoare. Vântul va sufla slab și moderat, cu unele intensificări în sud-vestul și sudul țării. Temperaturile minime vor fi cuprinse, în general, între 0 și 8 grade. Izolat se va semnala ceață.

**LA BUCUREŞTI**

Valorile de temperatură vor continua să crească ușor, astfel că maxima va fi de 8...9 grade, iar minima de 5...6 grade. Înnorările vor persista și temporar va ploua. Vântul va sufla moderat, cu unele intensificări.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Administrația Națională Apele Române şi Garda Naţională de Mediu - Comisariatul Judeţean Constanţa*** informează că la data de 24.11.2019, în jurul orei 12:00, o navă încărcată cu 14.500 de oi a eşuat în zona şenalului aferent bazinului portuar Midia Năvodari, judeţul Constanţa. Nava s-a scufundat parţial, personalul navei fiind salvat în totalitate. S-au luat măsuri pentru ranfluarea navei şi evacuarea animalelor vii şi moarte. De asemenea A.R.S.V.O.M. a instalat un baraj flotant antipoluant de circa 500 ml pentru izolarea navei. În jurul orei 15:00, reprezentanţii A.B.A. Dobrogea Litoral şi A.N.R. Căpitănia Zonală Constanţa s-au deplasat în zona navei semiscufundate unde s-a costatat existenţa unor irizaţii de hidrocarburi - motorină, provenite probabil din sala maşini a navei naufragiate.

Monitorizarea situaţiei continuă, urmând să se revină cu noi informaţii.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE